SKRIFTLIG FORESPØRGSEL P-2281/99

af Ursula Stenzel (PPE-DE) til Kommissionen

(24. november 1999)

Om: Udvidelsesstrategien og den nukleare sikkerhed

Europa-Kommissionen har ændret sin forhandlingsstrategi og vil muliggøre tiltrædelsesforhandlinger for alle ansøgerlande for således at undgå en opdeling i to grupper.

Er det en forudsætning for indledningen af forhandlinger med Bulgarien, at der findes en tidsplan for nedlukning af reaktor 1 og 4 på atomkraftværket i Kosloduj?

Hvordan er dens koncept for Slovakiet, som efter Østrigs ønske først skal kunne tiltræde EU efter lukningen af atomkraftværket i Bohunice inden 2006?

Hvilken tidsplan forestiller den sig for indledningen af forhandlingerne med landene i den anden gruppe på baggrund af disse problemer?

Svar afgivet på Kommissionens vegne af Günter Verheugen

(9. december 1999)

Fællesskabet er særlig opmærksom på spørgsmålet om nuklear sikkerhed i landene i Central- og Østeuropa. Det Europæiske Råd i Köln pegede på betydningen af nuklear sikkerhed i forbindelse med tiltrædelse og opfordrede Kommissionen til at behandle spørgsmålet indgående i sine næste periodiske rapporter om kandidatlandenes fremskridt mod tiltrædelse. Nuklear sikkerhed vil være genstand for vedvarende tilsyn og støtte fra Kommissionens side i førtiltrædelsesperioden.

Hvad angår reaktorer i kandidatlandene, som ikke kan moderniseres på en sådan måde, at de bringes på linje med internationale sikkerhedsstandarder til rimelige omkostninger (Ignalina i Litauen, Bohunice V1 i Slovakiet og reaktor 1-4 i Kosloduj i Bulgarien), har Kommissionen i overensstemmelse med Rådets og Parlamentets stillingtagen søgt at få dem lukket så hurtigt det er praktisk muligt, på grundlag af tilsagn fra de berørte lande om realistiske planer for sådanne nedlukninger, i overensstemmelse med internationale forpligtelser, hvor sådanne består. Kommissionen har også erklæret sig rede til at bistå disse lande med at overholde disse tidsplaner både teknisk og finansielt.

Efter drøftelser med Kommissionen traf Litauen og Slovakiet for nylig beslutning om at lukke deres ældre reaktorer, og de har revideret deres energistrategier i overensstemmelse hermed. I Slovakiets tilfælde vil de to Bohunice V1-reaktorer blive lukket i henholdsvis 2006 og 2008.

For Bulgariens vedkommende blev der den 29. november 1999 i overensstemmelse med Kommissionens sammenfattende dokument af oktober 1999 om kandidatlandenes fremskridt mod tiltrædelse nået til en aftale mellem Bulgarien og Kommissionen, ifølge hvilken den bulgarske regering forpligter sig til endeligt at lukke reaktor 1-4 på Kosloduj-kernekraftværket så snart som muligt. Den bulgarske regering forpligter sig i den forbindelse til med tilsagn fra Kommissionen om finansiel støtte endeligt at lukke reaktor 1 og 2 på Kosloduj-kernekraftværket inden 2003.

Som led i ajourføringen af energistrategien, som vil være afsluttet i 2002, vil Bulgarien i forståelse med Kommissionen og under hensyn til aftalen om faciliteten for nuklear sikkerhed og andre relevante faktorer træffe beslutning om tidspunktet for den endelige lukning af reaktor 3 og 4, hvilket skal ske inden de nuværende planlagte lukninger henholdsvis i 2008 og 2010. Kommissionen forstår, at den endelige lukning vil ske senest i 2006.